Община Петрич е отделила 240 000 лева за изграждането на инфраструктура до античен град Хераклея Синтика и 30 000 лева за проучвания на обекта в Бюджет 2017 – Радио Верига Фокус
Петрич. Община Петрич е отделила 240 000 лева за изграждането на инфраструктура до античен град Хераклея Синтика и 30 000 лева за проучвания на обекта в Бюджет 2017. Това каза за Радио „Фокус“ – Пирин Сотир Иванов, директор на Исторически музей – Петрич. Той обясни, че до края на месец февруари ще започне подобряване инфраструктурата, ще бъдат поставени нови табели на български и английски, които да помогнат на многобройните посетители да се ориентират по-бързо, защото все пак това е район, който се намира извън населено място и добрата ориентация е много важна. „В това отношение ние сме изключително благодарни на кметство – Петрич, което в новия си бюджет за 2017 година заложи асфалтиране на пътя до Хераклея Синтика. До момента каквито и усилия да сме полагали във връзка с пътната инфраструктура това си оставаше неасфалтиран черен път, но сега с асфалтирането на пътя и изграждането на подходящ паркинг ще дадем възможност на всеки, включително и на хората в неравностойно положение, или на много малка или голяма възраст да посетят обекта и да се докоснат до един от най-големите археологически обекти на България“, каза още Иванов. Той добави, че е много хубаво, че екипът на кмета Бръчков застава твърдо зад културното богатство на Община Петрич. „Както миналата, така и тази година археологическите проучвания ще бъдат финансирани с 30 000 лева от общинския бюджет, което представлява огромен жест, защото Община Петрич вече счита това за един от своите приоритети и вече подпомага тази дейност. Надявам се ние да отговаряме с достойнство на тази отговорност, защото пък прави устойчив културен продукт. За миналата година например имаме 38 хиляди посетители и близо 50 хиляди лева приходи от посещаемост. Тоест тук не говорим само за имидж, но и за устойчив продукт. Надявам се нашето сътрудничество да доведе до по-добри резултати през 2017 година. Тези надежди се пораждат от факта, че въпреки че имахме много тежка зима през месец януари и за първи път от може би 15 години в Петрич имахме трайно отрицателни температури и много силен снеговалеж, въпреки това посещаемостта е на по-високо ниво от 2016 година, когато времето бе далеч по благоприятно“, заяви Иванов. Според него именно имиджа на Хераклея Синтика, Самуилова крепост, къща-музей Ванга и централна експозиционна зала все пак раждат постоянен интерес. Ливия НИНОВА